ନୀଳାଦ୍ରି ବିଜେ ପର୍ଯ୍ୟନ୍ତ ଖୋଲିବନି ସିଂହଦ୍ବାର, ଏଥର ବିନା ଭକ୍ତରେ ମହାପ୍ରଭୁଙ୍କ ସ୍ନାନଯାତ୍ରା ଓ ରଥଯାତ୍ରା ! - Prameya News7\nନୀଳାଦ୍ରି ବିଜେ ପର୍ଯ୍ୟନ୍ତ ଖୋଲିବନି ସିଂହଦ୍ବାର, ଏଥର ବିନା ଭକ୍ତରେ ମହାପ୍ରଭୁଙ୍କ ସ୍ନାନଯାତ୍ରା ଓ ରଥଯାତ୍ରା !\nପୁରୀ ୩୦।୫ଃ ଶ୍ରୀମନ୍ଦିର ଓ ବଡଠାକୁରଙ୍କ ରୀତିନୀତି ଏବଂ ପରମ୍ପରା ନେଇ କିଛି ନିଆର ପ୍ରସ୍ତାବ ରଖିଛନ୍ତି ଶ୍ରୀମନ୍ଦିର ପରିଚାଳନା କମିଟି । କରୋନା ମହାମାରୀ ଜନିତ ଭୟ ଏବଂ ରାଜ୍ୟ ତଥା ସାରା ବିଶ୍ବରେ ଅସାଧାରଣ ପରିସ୍ଥିତି ପରିପ୍ରେକ୍ଷୀରେ ନୀଳାଚଳ କ୍ଷେତ୍ରରେ ଠାକୁରଙ୍କ ରୀତିନୀତି ପ୍ରଭାବିତ ହୋଇଛି । ଶ୍ରୀମନ୍ଦିରରେ ଭକ୍ତଙ୍କ ଗହଳି ନାହିଁ । ସାମାଜିକ ଦୂରତା ଲାଗି ଭକ୍ତଙ୍କ ଦର୍ଶନ, ସେବାୟତଙ୍କ ସେବାରେ କଟକଣା ଲାଗିଛି ।\nରଥ ନିର୍ମାଣ ସହ ଚନ୍ଦନଯାତ୍ରା ପ୍ରଭାବିତ ହୋଇଥିବା ବେଳେ ତାହାକୁ ନୂଆ ନିୟମରେ କରାଯାଇଛି ଓ ଯାଉଛି । ଏହି ପରିପ୍ରେକ୍ଷୀରେ ଆଗକୁ ମହାପ୍ରଭୁଙ୍କ ସ୍ନାନଯାତ୍ରା ଏବଂ ରଥଯାତ୍ରା ମଧ୍ୟ ପ୍ରଭାବିତ ହେବା ଆଶଙ୍କା ବେଳେ ଶ୍ରୀମନ୍ଦିର ପରିଚାଳନା କମିଟି ଶ୍ରୀଜିଉଙ୍କ ରୀତିନୀତି ନେଇ ରାଜ୍ୟ ସରକାରଙ୍କ ପାଖରେ କିଛି ପ୍ରସ୍ତାବ ରଖିଛନ୍ତି ।\nଏହି ପ୍ରସ୍ତାବ ଅନୁଯାୟୀ ବିନା ଭକ୍ତରେ ଶ୍ରୀଜିଉଙ୍କ ସ୍ନାନଯାତ୍ରା ଏବଂ ରଥଯାତ୍ରା କରାଯିବା ନେଇ ପରିଚାଳନା କମିଟି ମତ ରଖିଥିବା ଜଣାଯାଇଛି । ଶ୍ରୀମନ୍ଦିର ପରିଚାଳନା କମିଟି ବୈଠକରେ ଏଭଳି କିଛି ଗୁରୁତ୍ବପୂର୍ଣ୍ଣ ନିଷ୍ପତ୍ତି ନିଆଯାଇଛି । ଏହି ଅନୁଯାୟୀ ସୀମିତ ସେବାୟତଙ୍କୁ ନେଇ ସ୍ନାନ ଯାତ୍ରା କରାଯିବ । ସ୍ନାନ ଯାତ୍ରା ବେଳେ ବଡ ଦାଣ୍ଡରେ ଭକ୍ତଙ୍କୁ ଉପସ୍ଥିତ ରହିବାକୁ ବାରଣ କରାଯିବ ।\nସେପଟେ ରଥଯାତ୍ରା ହେଲେ ମଧ୍ୟ ବଡ ଦାଣ୍ଡରେ ଭକ୍ତଙ୍କୁ ପ୍ରବେଶ ପାଇଁ ଅନୁମତି ଦିଆଯିବନାହିଁ । ସ୍ନାନ ଯାତ୍ରାରୁ ନୀଳାଦ୍ରି ବିଜେ ପର୍ଯ୍ୟନ୍ତ ବଡ ଦାଣ୍ଡରେ ଭକ୍ତଙ୍କୁ ବାରଣ କରାଯିବ । ଲକ୍ଡାଉନ୍ ଉଠିଲେ ମଧ୍ୟ ନୀଳଦ୍ରି ବିଜେ ପର୍ଯ୍ୟନ୍ତ ଶ୍ରୀମନ୍ଦିର ଖୋଲିବନାହିଁ ବୋଲି ବୈଠକରେ ନିଷ୍ପତ୍ତି ନିଆଯାଇଛି । ଏ ସମସ୍ତ ବିଷୟରେ ପରିଚାଳନା କମିଟି ସରକାରଙ୍କୁ ପ୍ରସ୍ତାବ ଦେଇଛି ।\nଭିଡିଓ କନଫେରେନସିଂ ଜରିଆରେ ଶ୍ରୀମନ୍ଦିର ପରିଚାଳନା କମିଟି ବୈଠକ ଅନୁଷ୍ଠିତ ହୋଇଥିଲା । ଏହି ବୈଠକରେ ଗଜପତି ମହାରାଜା ଅଧ୍ୟକ୍ଷତା କରିଥିଲେ । କାଯ୍ୟକାରୀ ଅଧ୍ୟକ୍ଷ ସୁରେଶ ମହାପାତ୍ର, ମୁଖ୍ୟ ପ୍ରଶାସକ କ୍ରୀଷନ୍ କୁମାର, ଜିଲ୍ଲାପାଳ ବଲୱନ୍ତ ସିଂ, ଏସପି ଉମାଶଙ୍କର ଦାସ ପ୍ରମୁଖ ମଧ୍ୟ ବୈଠକରେ ଉପସ୍ଥିତ ଥିଲେ । ଏହାସହ ବୈଠକରେ ସମସ୍ତ ପରିଚାଳନା କମିଟି ସଦସ୍ୟ, ସେବାୟତ ପ୍ରତିନିଧି ଯୋଗ ଦେଇଥିଲେ ।
